Täna esineb Tallinnas VIII avatud ühiskonna foorumil David  Graeber, Yale'i ülikooli antropoloogiaprofessor ja poliitiline aktivist. Ta on tegev uusanarhistlikes organisatsioonides Anti-Capitalist Convergence, Direct Action Network ja Ya Basta. Anarhia ei tähenda talle seadusest üleastumist üleastumise enda pärast, vaid selle eesmärgiks on luua väljapoole võimu haaret jäävaid ruume, autonoomseid tsoone, milles on võimalik eksperimenteerida otsese demokraatiaga. Mitmeid kapitalismivastaseid meeleavaldusi korraldanud Graeber on rõhutanud, et uusanarhistlikud liikumised  ei võitle sugugi globaliseerumise vastu. Eesmärgiks on pigem immigratsioonipiirangute kaotamine, globaalne õigusvõim, ideede, teadmiste ja kultuuritoodete vaba liikumine jne.